sū́ryaścákṣurvā́taḥ prāṇo vyā́ttamagnírvaiśvānaráḥ saṃvatsará ātmā́śvasya médhyasya dyaúṣpr̥ṣṭhámantárikṣamudáram pr̥thivī́ pājasyáṃ díśaḥ pārśvé avāntaradíśaḥ párśava r̥tavó'ṅgāni mā́sāścārdhamāsā́śca párvāṇyahorātrā́ṇi pratiṣṭhā nákṣatrāṇyásthīni nábho māṃsānyū́vadhyaṃ síkatāḥ síndhavo gúdā yákr̥cca klomā́naśca párvatā óṣadhayaśca vánaspatayaśca lómānyudyánpūrvārdhó nimlócanjaghanārdho yádvijŕ̥mbhate tadvídyotate yádvidhūnute tátstanayati yanméhati tádvarṣati vā́gevā̀sya vāgáharvā áśvam purástānmahimā́nvajāyata tásya pū́rve samudre yónīrā́trirenam paścā́nmahimā́nvajāyata tasyā́pare samudre yóniretau vā áśvam mahimā́nāvabhítaḥ sámbabhūvaturháyo bhūtvā́ devānávahadvājī́ gandharvānarvā́surānáśvo manuṣyā̀ntsamudrá evā̀sya bándhuḥ samudro yóniḥ